**Maila Elizabeth Syrjäniemi**, nada en Gloucester, Massachusetts o 11 de decembro de 1922 e finada nos Ánxeles o 10 de xaneiro de 2008, foi unha actriz estadounidense coñecida como **Maila Nurmi**, creadora na década de 1950 da personaxe **Vampira**.

Traxectoria
-----------

### Primeiros anos

Maila Nurmi era filla de (anteriormente Syrjäniemi), un inmigrante finés, e de Sophia Peterson, estadounidense de ascendencia finesa. Anteriormente houbo dúbidas sobre o seu lugar de nacemento: segundo o seu biógrafo W. Scott Poole en *Vampira: Dark Goddess of Horror* (2014), naceu en Gloucester, Massachusetts. Durante a súa carreira, ela afirmou que nacera en Petsamo, Finlandia, indicando que era sobriña do atleta Paavo Nurmi, que comezou a establecer récords mundiais en 1921, un ano antes do seu nacemento. Os rexistros de inmigración estadounidense mostran que o seu pai entrou en Ellis Island en 1910. Ademais, Dana Gould informou nunha entrevista en 2014 que vira o certificado de nacemento de Nurmi, que indicaba como o seu lugar de nacemento Gloucester. No seu diario persoal, Nurmi admitiu que a historia de Petsamo era ficticia.

Chegou á cidade dos Ánxeles aos dezasete anos e posteriormente marchou a Nova York. Traballou como modelo para Alberto Vargas, Bernard of Hollywood e Man Ray, o que a lanzou á industria do cinema cun pequeno papel no filme *If Winter Comes* (1947), de Victor Saville. Posou tamén para fotografías pin-up en revistas de homes como *Famous Models*, *Gala* e *Glamorous Models*. Cóntase ademais que foi despedida por Mae West da obra de Broadway de 1944a *Catherine Was Great* porque West pensou que podía eclipsala.

### Orixe de Vampira

A idea para a personaxe de Vampira naceu en 1953, cando Nurmi acompañou o coreógrafo Lester Horton no baile anual Caribe Masquerade vestida coma unha das personaxes dos cadriños de Charles Addams no xornal *The New Yorker*. A súa aparición cun vestido negro cinxido e coa súa pel branca e pálida atraeu a atención do produtor televisivo Hunt Stromberg Jr. que a contratou como presentadora de filmes de terror para unha canle de televisión dos Ánxeles, KABC-TV. Tras varias dificultades para contactar con ela, conseguiu o seu número de teléfono a través de Rudi Gernreich. O nome "Vampira" foi unha idea de Dean Riesner, marido de Nurmi.

O 30 de abril de 1954, a KABC-TV anunciou a presentación do programa *Dig Me Later, Vampira* ás once da noite. *The Vampira Show* estreouse o 1 de maio de 1954 e durante as primeiras catro semanas o programa emitiuse á media noite, para pasar ás once a partir do 29 de maio. Dez meses despois, desde o 5 de marzo de 1955, o programa pasou a transmitirse ás dez e media. No seu papel de Vampira, Nurmi presentaba os filmes mentres percorría unha sala chea de néboa e arañeiras. Moitas veces incluía no guión bromas e xiros macabros, ofrecía epitafios en lugar de autógrafos aos seus admiradores e falaba coa súa mascota, unha araña chamada Rollo. Cando o programa se cancelou en 1955, Maila Nurmi conservou os dereitos da súa personaxe Vampira e pasou a presentar un programa doutra canle, a KHJ-TV. Consérvanse varios programas e un anuncio en coleccións privadas.

Nurmi fixo historia na televisión como a primeira presentadora de filmes de terror. En 1957, Screen Gems emitiu un ciclo de 52 filmes baixo o título *Shock Theather*. A partir de entón, as cadeas televisivas das grandes cidades estadounidense comezaron a emitir este tipo de filmes, engadindo os seus propios presentadores con estética macabra.

Foi candidata aos premios Emmy na categoría de Mellor Personaxe Feminina en 1954 e participou en filmes como *Too Much, Too Soon*, *The Big Operator* e *The Beat Generation*. A súa aparición máis coñecida no cinema foi no filme de Ed Wood *Plan 9 from Outer Space* (1956), como unha vampiresa que era resucitada por uns extraterrestres. En 1960 apareceu en *I Passed for White* e *Sex Kittens Go to College*, aos que seguiu *The Magic Sword* (1962).

Vida persoal
------------

En 1949 casou con Dean Riesner, antigo actor infantil en filmes mudos e posteriormente guionista de *Harry o sucio*, *Charley Varrick*, *Play Misty for Me* e outros filmes e capítulos de series de televisión. O 10 de marzo de 1958 casou con John Brinkley, actor máis novo ca ela, e o 20 de xuño de 1961 casou co actor Fabrizio Mioni no Condado de Orange, California.

O 20 de xuño de 1955 un home intentou asasinala no seu apartamento, onde a mantivo secuestrada durante catro horas. Finalmente conseguiu escapar e chamar a policía coa axuda dun tendeiro local.

Nurmi faleceu por causas naturais no seu fogar de Hollywood o 10 de xaneiro de 2008, aos 85 anos.

Na cultura popular
------------------

"Vampira" foi interpretada por Lisa Marie no filme *Ed Wood*, dirixido por Tim Burton.

O exame dos diarios de Nurmi en 2014 polo cineasta e xornalista R. H. Greene verifixou os rumores de que en 1956 ela foi a modelo para Maleficent, a bruxa malvada da versión de Disney da "Bela dormente". Un arquiveiro de Disney confifmou posteriormente os achados.

Notas
-----

1. ↑  Maila Elizabeth Nurmimioni [sic], Social Security Death Index
2. ↑  Poole 2014, pp. 33–34.
3. 1 2  Poole 2014, p. 32.
4. ↑  Cotter 2016, p. 150.
5. ↑  Poole 2014, p. 34.
6. ↑  *Live from San Francisco 2014*. *Risk Podcast*. Entrevista con Dana Gould. Escena en from 30:16. Arquivado dende o orixinal o 2 de xullo de 2016. Consultado o 9 de xaneiro de 2017.
7. ↑  Frilander, Aino (28 de febreiro de 2021). "Vampira". *Helsingin Sanomat* (en finés). pp. C 1–3.
8. ↑  Poole 2014, p. 48.
9. ↑  Poole 2014, pp. 50–53.
10. ↑  Scheib, Ronnie (15 de novembro de 2012). "Vampira and Me". *Variety*. Consultado o 18 de marzo de 2017.
11. ↑  Anderson, Kristin (October 29, 2015). "Vampira: An Appreciation of the Undersung Proto-Goth Goddess". *Vogue*. Consultado o 22 de decembro de 2016.
12. 1 2  Stewart, Jocelyn Y. (16 de xaneiro de 2008). "As Vampira, Actress Hosted Fright Films". *Chicago Tribune* (Chicago, IL). p. 2-10. Consultado o 2 de decembro de 2022 – vía Newspapers.com.
13. ↑  Stewart, Jocelyn Y. (16 de xaneiro de 2008). "Actress, TV horror film hostess Vampira". *Los Angeles Times*. Arquivado dende o orixinal o 27 de novembro de 2015.
14. ↑  "Maila Nurmi - The Private Life and Times of Maila Nurmi. Maila Nurmi Pictures". *Glamour Girls Of The Silver Screen*. Consultado o 15 de xullo de 2012.
15. ↑  Ancestry.com, *California Marriage Index, 1960–1985* [database on-line], Provo, Utah, U.S.: The Generations Network, Inc. 2007.
16. ↑  Skal, D. J. (1993). *The Monster Show: A Cultural History of Horror*. p. 245. Penguin Books.
17. ↑  "Maila 'Vampira' Nurmi dies". *Variety*. 14 de xaneiro de 2008. Consultado o 15 de setembro de 2009.
18. ↑  Green, R.H. (15 de febreiro de 2014). "The real Maleficent: The surprising human face behind the "Sleeping Beauty" villain". *Salon*. Arquivado dende o orixinal o 18 de febreiro de 2014.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Maila Nurmi Modificar a ligazón no Wikidata*** |

### Bibliografía

* Cotter, Robert (29 de decembro de 2016). *Vampira and Her Daughters: Women Horror Movie Hosts from the 1950s into the Internet Era*. McFarland. ISBN 978-1476664347. OCLC 952390197.
* Poole, W. Scott (2014). *Vampira: Dark Goddess of Horror*. Soft Skull Press. ISBN 978-1-593-76543-9. OCLC 896385109.

### Ligazóns externas

* Vampira's Attic
* BoxOffice Magazine interview
* *Vampira: The Movie* *(en inglés)*
* Entrevista na revista *Bizarre* *(en inglés)*
* Vampira en CultSirens.com *(en inglés)*
* Texto completo do proceso xudicial do caso Maila Nurmi contra Cassandra Peterson *(en inglés)*
* Esquela publicada en *The Times* *(en inglés)*

### Outros artigos

* Cassandra Peterson

* Portal:Cine
* Portal:Estados Unidos de América

|  |  |
| --- | --- |
| Control de autoridades | 
* Wd: Q237813
* WorldCat
* VIAF: 39216847
* Allmovie: p72733
* AlloCiné: 22344
* BIBSYS: 1492758309809
* BNE: XX4583842
* BNF: 14235391v
* DeutscheBio: 1061810909
* Discogs: 975307
* FAST: 1719350
* Filmportal: ID
* GND: 1061810909
* IBDB: 517205
* IMDb: nm0885533
* ISNI: 0000 0000 8117 749X
* LCCN: nr00030232
* SUDOC: 094159459
* TMDb: 106171
* WikiTree: Syrjaniemi-1

 |